Twee kleuters sterf in Pretoria-huisbrandTwee kleuters het Dinsdagoggend in ŉ huisbrand in Pretoria omgekom. Volgens Jeffery Wicks, ŉ woordvoerder van Netcare911, het die vuur omstreeks 6:30 by die huis in Montana Park, in die noorde van Pretoria, uitgebreek. Met die paramedici en brandweer se aankoms was die huis in ligte laaie. “Twee jong kinders, ŉ 2- en 3-jarige, is as vermis aangemeld. Na die brandweer die vuur geblus het, het hulle die perseel deursoek en op die kinders se verkoolde liggame afgekom,” het Wicks gesê. Die kinders se name is nog nie bekend nie. Dit is ook nog nie seker wat die brand veroorsaak het nie. Ondersoek duur voort.